《拟古诗十九首 其十二 东城歌且长》
明代·孙蕡

咸阳九原上，昔日冠盖场。秋风动禾黍，旷野浩茫茫。

大化无停留，荣耀安可常。烟云迷五柞，榛棘没长杨。

时运理则然，来者徒自伤。所以放志意，酣歌称我觞。

鸣筝纵繁响，缓此幽思长。回车长乐阪，将去复彷徨。

愿为云中雁，寥廓恣高翔。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。